CELEX: 32019D1739
Language: bg
Date: 2019-10-16 00:00:00
Title: Решение За Изпълнение (ЕС) 2019/1739 на Комисията от 16 октомври 2019 година за установяване на спешни мерки за предотвратяване на въвеждането и разпространението в Съюза на вируса на розовата розетка (нотифицирано под номер С(2019) 7328)

18.10.2019   
               
               
                  BG
               
               
                  Официален вестник на Европейския съюз
               
               
                  L 265/12
               
            
         РЕШЕНИЕ ЗА ИЗПЪЛНЕНИЕ (ЕС) 2019/1739 НА КОМИСИЯТА
         от 16 октомври 2019 година
         за установяване на спешни мерки за предотвратяване на въвеждането и разпространението в Съюза на вируса на розовата розетка
         
            
               (нотифицирано под номер С(2019) 7328)
            
         
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, трето изречение от нея,
         като има предвид, че:
         
                     (1)
                  
                  
                     Вирусът на розовата розетка („посоченият организъм“) е вредител, който понастоящем не е включен в списъка в приложение I или приложение II към Директива 2000/29/ЕО.
                  
               
                     (2)
                  
                  
                     Не е известно посоченият организъм и векторът му (Phyllocoptes fructiphilus) да се срещат на територията на Съюза. Извършеният от Европейската и средиземноморска организация за растителна защита (EPPO) анализ на риска от вредители доказа, че посоченият организъм и вредните последици от него могат да породят значителни опасения за здравето на растенията в Съюза, и по-специално при производството на всички рози.
                  
               
                     (3)
                  
                  
                     Като се имат предвид тези съображения и разпространението понастоящем на посочения организъм, спрямо податливите на болестта растения следва да се прилагат специални мерки при въвеждането им в Съюза от трети държави, в които се среща вредителят (Канада, Индия и САЩ), и тези растения следва да се придружават от фитосанитарен сертификат.
                  
               
                     (4)
                  
                  
                     Тези специални мерки следва да осигуряват навременното откриване на посочения организъм и вектора му на територията на Съюза и в тях следва да се предвидят изисквания към въвеждането на посочените растения в Съюза и официални проверки при въвеждането на тези растения в Съюза.
                  
               
                     (5)
                  
                  
                     Държавите членки следва да гарантират, че всяко лице, под чийто контрол се намират растения, които могат да бъдат заразени с посочения организъм, се уведомява за евентуалното му присъствие и за мерките, които трябва да бъдат предприети.
                  
               
                     (6)
                  
                  
                     Държавите членки следва да извършват годишни наблюдения за присъствието на посочения организъм на територията си, за да се гарантира прилагането на по-проактивен подход по отношение на установяването и разпространението на този организъм.
                  
               
                     (7)
                  
                  
                     Следва да се определят изисквания към въвеждането в Съюза на растения, различни от семена, на Rosa spp. с произход от Канада, Индия или САЩ (посочените растения), както и да се предвиди извършването на официални проверки при въвеждането им в Съюза. Тези мерки са необходими, за да се гарантира по-добра защита на територията на Съюза от въвеждането и разпространението на посочения организъм.
                  
               
                     (8)
                  
                  
                     За да могат отговорните официални органи и професионалните оператори да предприемат необходимите мерки с оглед на тези изисквания, настоящото решение следва да се прилага от 1 ноември 2019 г.
                  
               
                     (9)
                  
                  
                     Настоящото решение следва да бъде временно и да се прилага до 31 юли 2022 г., за да може да бъде преразгледано преди изтичането на този срок.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Определения
            За целите на настоящото решение се прилагат следните определения:
            
                        а)
                     
                     
                        „посочен организъм“ означава вирусът на розовата розетка;
                     
                  
                        б)
                     
                     
                        „посочени растения“ означава растения, различни от семена, на Rosa spp. с произход от Канада, Индия или САЩ;
                     
                  
                        в)
                     
                     
                        „посочен вектор“ означава Phyllocoptes fructiphilus.
                        
                     
                  
         
            Член 2
            Забрана за въвеждане и движение на територията на Съюза
            Забраняват се въвеждането и разпространението на територията на Съюза на посочения организъм.
         
         
            Член 3
            Откриване или съмнения за присъствие на посочения организъм
            Държавите членки гарантират, че всяко лице, под чийто контрол се намират растения, които могат да бъдат заразени с посочения организъм или вектора му, се уведомява незабавно за присъствието на посочения организъм и на вектора му или за съмненията за неговото присъствие и това на вектора му, за възможните последствия и рискове и за мерките, които трябва да се предприемат.
         
         
            Член 4
            Наблюдения на посочения организъм на територията на държавите членки
            
               1.   На територията си държавите членки провеждат годишни наблюдения за присъствието на посочения организъм и посочения вектор върху посочените растения. Наблюденията се извършват от отговорния официален орган или под неговия официален надзор.
            
            
               2.   Тези наблюдения включват вземане на проби и анализ и се основават на доказани научно-технически принципи с оглед на възможността за откриване на посочения организъм и посочения вектор.
            
            
               3.   Всяка година държавите членки съобщават на Комисията и на другите държави членки резултатите от наблюденията, извършени през предходната календарна година.
            
         
         
            Член 5
            Изисквания към въвеждането на посочените растения в Съюза
            
               1.   Посочените растения се въвеждат в Съюза само ако са изпълнени следните изисквания:
               
                           а)
                        
                        
                           придружени са от фитосанитарен сертификат съгласно член 13, параграф 1, подточка ii) от Директива 2000/29/ЕО;
                        
                     
                           б)
                        
                        
                           в зависимост от това, което е приложимо, отговарят на параграф 2, 3 или 4 и формулировката на съответното изискване се включва във фитосанитарния сертификат в рубриката „Допълнителна декларация“.
                        
                     
            
               2.   През целия си живот посочените растения са отглеждани в област, за която съгласно приложимите международни стандарти за фитосанитарните мерки е установено от съответната национална служба за растителна защита, че е свободна от посочения организъм. Наименованието на тази област се посочва във фитосанитарния сертификат в рубриката „Място на произход“.
            
            
               3.   През целия си живот посочените растения са отглеждани на място на производство, където не са били наблюдавани симптомите на посочения организъм, нито на посочения вектор по време на официалните проверки след началото на последния вегетационен период. Освен това са изпълнени следните условия:
               
                           а)
                        
                        
                           посочените растения за засаждане са подлежали на вземане на проби и на анализ преди износ и е установено, че са свободни от посочения организъм;
                        
                     
                           б)
                        
                        
                           посочените растения, различни от растенията за засаждане, са били проверени, а при наличие на симптоми — са подлежали на вземане на проби и на анализ преди износ за присъствието на посочения организъм и е установено, че са свободни от посочения организъм.
                        
                     
            
               4.   Посочените растения в тъканни култури, които не са с произход от област, свободна от посочения организъм, са получени от майчини растения, които са подложени на анализ и за които е установено, че са свободни от посочения организъм.
            
            
               5.   Посочените растения се въвеждат в Съюза само ако са третирани, пакетирани и транспортирани по начин, предотвратяващ заразяването им с посочения вектор.
            
         
         
            Член 6
            Официални проверки при въвеждане в Съюза
            Всички пратки с посочените растения преминават официална проверка на входния пункт в Съюза или на местоназначението, както е предвидено в Директива 2004/103/ЕО на Комисията (2).
         
         
            Член 7
            Осигуряване на съответствие с настоящото решение
            Държавите членки отменят или изменят мерките, които са приели с цел защита срещу въвеждането и разпространението на посочения организъм, за да осигурят съответствие с настоящото решение. Те незабавно уведомяват Комисията за тези мерки.
         
         
            Член 8
            Дата на прилагане
            Настоящото решение се прилага от 1 ноември 2019 г.
         
         
            Член 9
            Срок на действие
            Настоящото решение се прилага до 31 юли 2022 г.
         
         
            Член 10
            Адресати
            Адресати на настоящото решение са държавите членки.
         
         
            Съставено в Брюксел на 16 октомври 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 169, 10.7.2000 г., стр. 1.
         
            (2)  Директива 2004/103/ЕО на Комисията от 7 октомври 2004 г. относно контрола за идентичност и проверките на фитосанитарното състояние на растенията, растителните продукти и други предмети, изброени в част Б от приложение V към Директива 2000/29/ЕО на Съвета, които могат да бъдат извършвани на място, различно от входния пункт на Общността, или на място в непосредствена близост до него и за определяне на условията, свързани с тези проверки (ОВ L 313, 12.10.2004 г., стр. 16).